২২ অগস্ট, ২০১৭। ঐতিহাসিক রায়ে তিন তালাক নিষিদ্ধ ঘোষণা করে সুপ্রিম কোর্ট। এনিয়ে কেন্দ্রীয় সরকারকে আইন প্রনয়ণের নির্দেশ দেয় সর্বোচ্চ আদালত। নরেন্দ্র মোদী সরকার চেয়েছিল গত শীতকালীন অধিবেশনেই তিন তালাক বিল পাশ করিয়ে নিতে। কিন্তু সম্ভব হয়নি।
সংখ্যাগরিষ্ঠতার অভাবে রাজ্যসভায় আটকে যায়ই বিল। বিলটিকে সিলেক্ট কমিটিতে পাঠানোর দাবিতে সরব হয় কংগ্রেস-সহ বিরোধীরা। আর সেই বিরোধিতার স্বরে কংগ্রেসের সঙ্গে সমান তালে গলা মেলায় তৃণমূল কংগ্রেস। 
সোমবার পশ্চিম মেদিনীপুর সফরে আসছেন প্রধানমন্ত্রী। মেদিনীপুর শহরেই হবে সমাবেশ। তার আগে রবিবারে উত্তরপ্রদেশ থেকে বুঝিয়ে দিলেন তাঁর দলের মুসলমান ভোট ভাগের ছক। না, উত্তরপ্রদেশে তৃণমূল কংগ্রেসের নাম নেননি প্রধানমন্ত্রী। আক্রমণ শেনেছেন বিরোধীদের বড় ভাই কংগ্রেসের বিরুদ্ধে। তিনি তিন তালাক প্রসঙ্গে প্রশ্ন তোলেন— ‘‘কংগ্রেস কি শুধু মুসলমান পুরুষদের দল?’’
পূর্বাঞ্চল এক্সপ্রেসওয়ে-র শিলান্যাস অনুষ্ঠানে প্রধানমন্ত্রী বলেন, ‘‘আমি প্রশ্ন করতে চাই, দলটা কি শুধু মুসলমান পুরুষদের জন্য নাকি মহিলাদেরও ভাল চায়?’’
এমন অভিযোগ এই রাজ্যে এসে শাসক দলের বিরুদ্ধেও তুলতেই পারেন প্রধানমন্ত্রী। এটা ইস্যু করার ছক বানাতেই পারে বিজেপি। কারণ, এখনও এই রাজ্যে বিজেপি মুসলমান ভোটে ভাগ বসানোর জায়গায় নেই। সেখানে ‘তিন তালাক’-কে সামনে রেখে মুসলমান সমাজের মহিলা ভোটে ভাগ বসানোর চেষ্টা করতেই পারেন অমিত শাহ, নরেন্দ্র মোদীরা। তাতে যেটুকু ভোট মেলে সেটাই তো লাভ দিলীপ ঘোষদের।
সুপ্রিম কোর্ট ‘তিন তালাক’ নিষিদ্ধ করার পরে দেশে একমাত্র তৃণমূল কংগ্রেস থেকেই উলটো সুর শোনা গিয়েছিল। তিন তালাক নিয়ে সুপ্রিম কোর্টের রায়ই ‘অসাংবিধানিক’বলে মন্তব্য করেছিলেন মমতা মন্ত্রিসভার গ্রন্থাগারমন্ত্রী সিদ্দিকুল্লা চৌধুরী। এমন রায় দেওয়ার অধিকার সুপ্রিম কোর্টের নেই বলে দাবি করে মমতার মন্ত্রী বলেন, ‘‘রায় যাই হোক এটা আইন নয়। তাই তালাক আটকানো যাবে না। মুসলমান সমাজে তালাক দেওয়া চলছে, চলবে।’’
এ তো রায় ঘোষণার পরে। সুপ্রিম কোর্টে শুনানি চলার সময়েই রাজ্যের একাধিক মন্ত্রী সংখ্যালঘু সংগঠনের সভায় গিয়ে তিন তালাককে সমর্থন জানিয়ে আসেন। তৃণমূল কংগ্রেসের মহাসচিব তথা রাজ্যের মন্ত্রী পার্থ চট্টোপাধ্যায় বলেছিলেন, ‘‘আমার স্ত্রী আমার সঙ্গে থাকবেন কি না, তা আমাকেই ঠিক করতে দিন। এর বিচার করার জন্য সংবিধান আর উপরওয়ালা আছে।’’
মমতা বন্দ্যোপাধ্যায় অবশ্য রায় ঘোষণার আগে ও পরে মুখই খোলেননি। অনেকটা পরে খোলেন মুখ। ২২ অগস্ট, ২০১৭ রায় দিয়েছিল সুপ্রিম কোর্ট। আর মমতা বন্দ্যোপাধ্যায় এপ্রসঙ্গে প্রথম প্রকাশ্য মন্তব্য করেন ২০১৮ সালের ৩ জানুয়ারি। বীরভূমে এক সভায় গিয়ে মুখ্যমন্ত্রী বলেন, ‘‘তিন তালাক বাতিল করা নিয়ে আমরা বিরোধিতা করিনি। কারণ, এটি মেয়েদের পক্ষে। কিন্তু যে বিল সরকার এনেছে তাতে মেয়েরা আরও বিপদে পড়ে যাবে।’’
বিজেপিকে আক্রমণ করে মুখ্যমন্ত্রী বলেন, ‘‘চুলকে ঘা করার চেষ্টা হচ্ছে। এই বিল নিয়ে রাজনীতি করছে বিজেপি। রাজনৈতিক কারণেই এই বিল এনেছে। বিলটিই ত্রুটিপূর্ণ।’’
তিন তালাক নিয়ে কড়া আইন চাইছে বিজেপি। মোদী সরকার যে বিল পেশ করেছে তাতে তিন তালাক দিলেই স্বামীকে গ্রেফতার করতে পারে পুলিশ। সর্বোচ্চ শাস্তি হতে পারে তিন বছরের জেল। এখানেই মূল বিরোধিতা বিরোধীদের। বিয়ের মতো বিষয়কে সরাসরি ফৌজদারি আইনে আনা নিয়েই আপত্তি। তালাক দেওয়া স্বামী জেলে চলে গেলে মহিলারা আরও অসহায় হয়ে পড়বেন বলেও মনে করছে কংগ্রেস, তৃণমূল কংগ্রেস।
যে পরিস্থিতিতে বিলটি রয়েছে তাতে নরেন্দ্র মোদী সরকারের বিশেষ কিছুই করার নেই। রাজ্যসভায় আইন পাশ করতে যে শক্তি দরকার সেটাই যে নেই। সহজে তা মিলবেও না। দ্বিতীয়বার ক্ষমতায় এসে সংসদের দুই কক্ষে শক্তিশালী না হলে আইন রূপায়ণ অধরাই থেকে যাবে।
সেক্ষেত্রে এই আইন করতে না পারাটাই হয়ে উঠতে পারে আগামী লোকসভা নির্বাচনের আগে বড় অস্ত্র। এমন সুযোগ ছাড়তে চাইবে না গেরুয়া শিবির। বিরোধীরা বিজেপির গায়ে মুসলমান বিরোধী তকমা দিলে পালটা জবাব তৈরি। 
এবার লোকসভা নির্বাচনে তবে কি নতুন সমীকরণ! রাজনৈতিক সংখ্যাতত্ত্ববিদদের কি তবে মুসলমান ভোটের শতাংশকেও দুই দিয়ে ভাগ করতে হবে! ভোটের মুখে, ভোটের মুডে এমন প্রশ্নই তো তুলে দিলেন নরেন্দ্র মোদী।